
                                              2013-03-12
NACIONALINĖJE DAILĖS GALERIJOJE įvyks pokalbis apie knygą „Vilniaus paminklai. Kaitos istorija“
Kovo 14 d., ketvirtadienį, 18 val. Nacionalinės dailės galerijos auditorijoje (Konstitucijos pr. 22, Vilniuje) įvyks pokalbis apie neseniai išleistą knygą „Vilniaus paminklai. Kaitos istorija“, kuriame dalyvaus knygos sudarytojos Rasa Antanavičiūtė ir Eglė Mikalajūnė, knygos straipsnių autoriai Tomas Grunskis ir Skaidra Trilupaitytė. Pokalbį moderuos NDG kuratorius Ernestas Parulskis, 
Neseniai pasirodžiusi dvikalbė knyga „Vilniaus paminklai. Kaitos istorija/Vilnius Monuments. A Story of Change“ yra skirta Vilniaus paminklų istorijai nuo XIX a. iki šių dienų. Knyga sudaryta remiantis geografiniu dėstymo principu: kiekviename skyriuje pristatomos tam tikros miesto vietos – aikštės, skvero, parko – ir joje statytų ar ketintų statyti paminklų istorija. Trumpus istoriografinius tekstus, supažindinančius skaitytoją su pagrindiniais faktais, papildo iliustracijos bei citatos iš to meto spaudos ir oficialių dokumentų. Nebandant aprėpti visų kada nors mieste pastatytų paminklų, knygoje siekiama išryškinti bendresnius procesus: nuolatinę paminklų kaitą, su paminklais siejamus ideologinius ginčus, diskusijas dėl jų meninės formos, greta paminklų vykstantį gyvenimą. Istorinę apžvalgą papildo kritiniai straipsniai, parašyti istoriko dr. Laimono Briedžio, dailės kritikės dr. Skaidros Trilupaitytės ir architektūrologo dr. Tomo Grunskio. Didžiąją dalį knygos iliustracinės medžiagos sudaro 2011 m. Nacionalinėje dailės galerijoje vykusioje parodoje „Paminklai, kurių nėra. Pasivaikščiojimas po Vilnių“ rodyti kūriniai.

Renginio metu bus galima įsigyti knygą už mažesnę kainą.

Knygos leidėjai: Lietuvos dailės muziejus ir Vilniaus dailės akademijos leidykla 

Knygos leidimą parėmė LR Kultūros ministerija ir Vilniaus savivaldybė.

Daugiau informacijos apie renginį teiraukitės tel. (8 5) 2122997, el. p. egle@ndg.lt 
